recursal/SuperWikiNEXT-32B huggingface dataset:
Die **dampdruk van water** is die druk waarby waterdamp in termodinamiese ewewig/ekwilibrium is met sy kondensaattoestand. Dit is 'n funksie van temperatuur. Dit kan ook as die kookpunt of borrelpunt gesien word - dit is die druk en temperatuur waar water oorgaan van damp na vloeistof.

Benadering vir die berekening van water se dampdruk
---------------------------------------------------

Die dampdruk van water kan by benadering uitgewerk word deur die Antoine vergelyking:

* {\displaystyle \log \_{10}P=A-{\frac {B}{C+T}}}
waar die temperatuur {\displaystyle T} in grade Celsius (°C) is en die dampdruk {\displaystyle P} in mm Hg (millimeter kwik). Die konstantes is:

|  | {\displaystyle A} | {\displaystyle B} | {\displaystyle C} | *T*min, °C | *T*max, °C |
| --- | --- | --- | --- | --- | --- |
| Water | 8.07131 | 1730.63 | 233.426 | 1 | 100 |
| Water | 8.14019 | 1810.94 | 244.485 | 99 | 374 |

760 mm Hg = 101.325 kPa. Dus, om mm HG om te skakel na kPa moet die waarde in mm HG gemaal word met 101.325/760.

Water se dampdruk in tabelformaat
---------------------------------

Om meer akkurate syfers vir water se dampdruk te kry, kyk byvoorbeeld wat The Engineering Toolbox publiseer by Water saturation pressure.
John Gacy op 6 Mei 1978 afgeneem saam met die destydse presidentsvrou, Rosalynn Carter.
**John Wayne Gacy jr.** (17 Maart 1942 – 10 Mei 1994) was ’n Amerikaanse reeksmoordenaar en verkragter wat skuldig bevind is aan die seksuele aanranding en moord op minstens 33 tienerseuns en jong mans tussen 1972 en 1978 in Chicago, Illinois.

Hy het bekend geword as die **Killer Clown** vanweë sy welsyndienste by geldinsamelings, parades en kinderpartytjies waar hy soos "Pogo die Hanswors" sou aantrek – ’n karakter wat hyself geskep het.

Al Gacy se moorde is sover bekend in sy buurt gepleeg; sy slagoffers is gewoonlik na sy huis gelok deur oorreding of geweld en al sy teikens behalwe een is vermoor deur óf versmoring óf verwurging met ’n knelverband (sy eerste slagoffer is doodgesteek). Gacy het 26 van sy slagoffers in die lae kelder van sy huis begrawe; nog drie is elders op sy erf begrawe en sy laaste vier bekende slagoffers is in die Des Plaines-rivier gegooi.

Gacy is skuldig bevind aan 33 moorde en op 13 Maart 1980 tot dood veroordeel vir 12 van die moorde. Hy het 14 jaar in die dodesel deurgebring voordat hy op 10 Mei 1994 met ’n dodelike inspuiting tereggestel is.

 Hierdie artikel is vertaal uit die Engelse Wikipedia

|  |  |
| --- | --- |
| Normdata Edit this at Wikidata | 
* BNF: cb157233648 (data)
* IMDb: nm0300475
* ISNI: 0000 0001 1462 6811
* LCCN: n79116782
* NTA: 073592722
* SUDOC: 19623221X
* ULAN: 500059471
* VIAF: 96080613
* WorldCat Identities: viaf-96080613

 |
Die naam **kanna** kan vir enige plant wat tot die genus *Canna* (**blomrietfamilie** *Cannaceae*) behoort, gebruik word. Die genus, wat ongeveer 50 spesies insluit, is inheems in die tropiese dele van Amerika. As sierplante het dit so gewild geword dat dit feitlik oor die hele wêreld versprei het, veral die spesie *Canna indica*.

'n Kleurvolle voorbeeld van hierdie blomspesie.In Suid-Afrika word die benaming kanna ook gebruik vir plante wat tot ander genera behoort, byvoorbeeld vir verskeie Sceletium-spesies (familie **Aizoaceae**), veral die *Sceletium anatomicum* (kannawortel), *Sceletium expansum* en *Sceletium tortuosum*. In die Vrystaat word die benaming kanna ook gebruik om sekere vygiespesies soos die *Aridaria luteo-alba* aan te dui. Die kanna is 'n meerjarige kruidgewas met 'n knolagtige wortelstelsel.

Die enkelvoudige stamme is glad en word ongeveer 1,6 m hoog. Die groot groen of rooi blare het duidelike veernerwige are. Die tweeslagtige blom bestaan uit drie vergroeide kroonblare en drie kelkblare. Die asimmetriese blomme kan rooi, geel, oranje of gespikkeld wees, terwyl vier van die kroonblaaragtige meeldrade onvrugbaar is. Daar is net een vrugbare meeldraad, wat ook 'n vrugbare helmhok het. Een van die onvrugbare meeldrade vorm die lip.

Kannas vermeerder baie vinnig en behoort elke jaar verdeel te word. Dit moet gewoonlik teen die einde van die winter geskied. Die ondergrondse deel van die stam word deurgesny en een of twee lote moet gelaat word. Die plant verkies baie son en genoeg water en blom in die somer tot in die herfs. Die plante vertoon pragtig wanneer hulle genoeg kompos en mis en baie water kry. Spesies wat gewilde sierplante geword het, is die *Canna indica*, *Canna warscewiczii* en *Canna iridiffora*.

Bron
----

* Wêreldspektrum, 1982, ISBN 0-908409-54-0 band
Die **blombos** (*Metalasia densa*) is 'n struik wat tot 2.5 meter hoog word en derhalwe as 'n boom gekategoriseer word. Die struik kom voor in Wes-Kaap, Oos-Kaap, Noord-Kaap, Vrystaat, KwaZulu-Natal, Limpopo, Mpumalanga en Lesotho. Die struik groei in sanderige of klipperige gelyktes en hange.

Dit is 'n geronde struik met wit-wollerige takke. Die blare is dikwels afwaarts gekrom, lansvormig en styf met 'n skerp punt, gedraai en met die rande omgekrul. Die blomhofies kom in plat trosse op die punte van die takke voor. Dit is sonder lintblomme, slegs vyf mm in deursnee en omring deur verskeie rye skutblare met die binnestes kroonblaaragtig op die punte. Die blomme is wit of soms bruin.

Die struik se FSA-nommer is 735.4.

Sien ook
--------

* Alfabetiese lys van Suid-Afrikaanse bome

Bronne
------

* SANBI
* Manning, John: *Fotogids tot die Veldblomme van Suid-Afrika*. Briza Publikasies. ISBN 978 1 920217 01 3

|  |  |
| --- | --- |
| Taksondatabasisse | 
* Wd: Q15558928
* EoL: 6272811
* GBIF: 3095272
* iNaturalist: 589916
* IPNI: 947295-1
* NCBI: 112377
* Plant List: gcc-136306
* Tropicos: 2733331
* WoRMS: 1112752

 |
Personifikasie van Caledonië deur die Victoriaanse kunstenaar William Hole.
Romeinse forte op die Muur van Antoninus
Muur van Antoninus
**Caledonië** is ’n ou naam vir Skotland, wat in poësie aangetref word en vandag dikwels in die name van Skotse maatskappye gebruik word. Caledonië was oorspronklik die Latynse naam wat die Romeine aan die gebied in die hedendaagse Skotland noord van hul provinsie Britannia gegee het. Dit lê dus verby die grense van die Romeinse Ryk. Vandag word die naam hoofsaaklik as 'n romantiese of poëtiese naam vir Skotland in sy geheel gebruik.

Ligging
-------

Die presiese ligging van wat die Romeine *Caledonië* sou noem is nie bekend nie. Dit is onwaarskynlik dat die grense tot en met die bou van die Muur van Hadrianus vasgestel was. Van toe af was Caledonië noord van die muur, met Britannia wat suid daarvan lê.

Gedurende die kort Romeinse militêre strooptogte na die sentrale en noordelike dele van Skotland is die Skotse laaglande in die provinsie Britannia ingesluit. Voor die verowering van die suidelike en sentrale dele van die eiland het die Romeine na die hele eiland van Groot-Brittanje as Caledonië verwys.

Toe die Romeine 'n tweede muur verder noord bou (die Muur van Antoninus) en hul garnisoene (wagposte) noordwaarts skuif, het die opkomende Romeinse Britte suid van die muur handelverhoudings met die Pikte noord van die muur gehad. Dit word deur argeologiese bewyse ondersteun, waarvan 'n groot deel in die Nasionale Museum van Skotland in Edinburgh te vinde is.
**Blomdiere** of **blompoliepe** is ’n klas (**Anthozoa**) van die neteldiere.

Leefwyse
--------

Die diere leef gedurende hul volwasse lewe as poliepe op die seebodem. Hul deursnee wissel van minder as ’n millimeter tot 10 meter. Die naam kom van die dikwels gekleurde vangarms waarmee hulle hul prooi soos plankton uit die water filtreer of klein visse gryp wat deur die netelselle verdoof word. Hulle gebruik dit ook om hulle teen hul vyande soos slakke, wurms, spinnekoppe en seesterre te verdedig. Hulle kan geslagtelik of ongeslagtelik voortplant.

Baie blomdiere leef in simbiose met eensellige alge, wat zooxanthellae genoem word. Die alge voorsien die diere van voedingstowwe wat hulle nie self kan vervaardig nie. Ook die kleure van baie seeanemone en korale kom van die alge, wat lewe van die afvalstowwe wat die blomdiere nie meer nodig het nie.

Taksonomie
----------

Die blomdiere word in twee groot subklasse onderverdeel: die Octocorallia (poliepe met agt tentakels) en Hexacorallia (poliepe met ses tentakels of ’n meervoud van ses). In elke subklas is verskeie ordes. Die sagte korale is byvoorbeeld ’n orde uit die eerste subklas, en die seeanemone en steenkorale ordes uit die tweede subklas.

* Subklas Octocorallia (agt tentakels) - voorheen Alcyonaria
	+ Alcyonacea (sagte korale)
	+ Helioporacea
	+ Gorgonacea (horingkorale)
	+ Pennatulacea (seevere)
	+ Stolonifera
	+ Telestacea
* Subklas Hexacorallia (ses tentakels of ’n veelvoud daarvan) - voorheen Zoantharia
	+ Actiniaria (seeanemone)
	+ Antipatharia (swart en doringkoraal)
	+ Ceriantharia
	+ Corallimorpharia
	+ Scleractinia (rifkorale)
	+ Zoantharia (Korsanemone)
*Hierdie artikel behandel die topologiese begrip. Sien gerus Oppervlakte vir die meetkundige begrip.*
'n Oop oppervlak waarop *X*-, *Y*-, en *Z*-kontoere aangedui is.
'n Möbiusband met 'n gladde nie-oriënteerbare oppervlak.
In wiskunde, en veral topologie, is 'n **oppervlak** 'n tweedimensionele variëteit. Die bekendste voorbeelde is dié wat begrensinge van soliede voorwerpe in gewone driedimensionele Euklidiese ruimte is. So is die sfeer die begrensing van 'n soliede bal. Daar is ook meer eksotiese oppervlakke, wat so "verwring" is dat hulle glad nie in driedimensionele ruimtes veranker kan word nie.

Om na 'n oppervlak as "tweedimensioneel" te verwys beteken dat daar by elke punt 'n gekoördineerde deel is waarop 'n tweedimensionele koördinaatstelsel gedefinieer kan word. Byvoorbeeld: die oppervlak van die aarde is (ideaal gesproke) 'n tweedimensionele sfeer en breedte- en lengteliggings verskaf koördinate op hierdie oppervlak. Dit geld nie by die Internasionale Datumlyn en die pole nie, hiér is daar geen gedefinieerde lengteligging nie. Hierdie voorbeeld wys dat dit nie moontlik is om enige gekoördineerde deel te verleng om op die hele oppervlak van toepassing te wees nie: net soos variëteite van ander dimensies, word 'n oppervlak gewoonlik saamgestel deur verskeie koördinaatstelsels aaneen te voeg.

Oppervlakke word gebruik in fisika, ingenieurswese, rekenaargrafika en baie ander vakgebiede, hoofsaaklik waar hulle die oppervlakke van fisiese voorwerpe voorstel. Wanneer die lugdinamiese eienskappe van 'n vliegtuig byvoorbeed ontleed word, is die belangrikste oorweging die vloei van lug oor die vliegtuig se oppervlak.
Die **Draakvisse** (*Callionymidae*) is 'n vis-familie van die orde Perciformes. Die taksonomie van die familie is nog onseker en die aantal genera wat deel vorm van die familie is onbekend. Daar is ongeveer 140 spesies in die familie. Elf van die spesies kom aan die Suid-Afrikaanse kus voor.

Kenmerke
--------

Die familie se lywe is langwerpig en die vissies is klein. Hulle is bodembewoners. Die spesies van die familie het twee dosale vinne. Die voorste dorsale het net vier strale maar hulle is lank. Die bekkenvinne is lank en groot en hul basis is naby die basis van die pektorale vin. Die grootte van familielede wissel van 2.6 tot 28 cm. Hulle leef in koraalriwwe, sanderige en modderige bodems tot op 400 m en vreet onder andere skaaldiere, slakke en wurms. Geslagsdimorfie kom voor in die familie. Die wyfies is oor die algemeen kleiner as die mannetjies.

Genera
------

Die volgende genera en gepaardgaande spesies kom aan die Suid-Afrikaanse kus voor:

* *Neosynchiropus*

* *Neosynchiropus marmoratus*
* *Neosynchiropus stellatus* - Sterretjie-drakie

Sien ook
--------

* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

Bron
----

* Coastal Fishes of Southern Africa. Phil & Elaine Heemstra. 2004. ISBN 1-920033-01-7

|  |  |
| --- | --- |
| Taksondatabasisse | 
* Wd: Q688312
* ADW: Callionymidae
* EoL: 5363
* Fossilworks: 266110
* GBIF: 8511
* iNaturalist: 56074
* ITIS: 171691
* NCBI: 30908
* Plazi: FD1087D9-FFB7-4A46-FF67-A3EC4D78FB6F
* WoRMS: 125522

 |
**Roscoff** [ʁɔskɔf], Bretons: *Rosko*, is 'n seehawe in die Noordwes-Franse département Finistère en die historiese Bretonse streek Pays de Léon, met 'n bevolking van 3 404 in 2017. In Frans word na die bewoners as *Roscovites* verwys.

Die gematigde klimaat en die skoon water langs Roscoff se kus het van die nedersetting al in die 19de eeu 'n gewilde strandoord gemaak. Die geneeskundige potensiaal van Roscoff as herstellingsoord is deur die Marquise van Kergariou raakgesien wat hier 'n tuberkulose-sanatorium vir kinders geopen het. 'n Thalassoterapie-sentrum het sy deure in 1899 geopen.

Geografie
---------

Porz Kernog is die grootste nedersetting op Batz-eiland
Die hawe van Roscoff by laagwater
Roscoff is aan die noordkus van Bretagne, 25 km noord van die Baai van Morlaix en sowat 60 km oos van Brest, geleë. Net soos op ander plekke langs die Bretonse kus is die getyeverskil hier betreklik (tot meer as tien meter). Die kusgebied van Roscoff word gekenmerk deur 'n buitengewoon groot aantal biotope waarvan die meeste tydens die ebtyd toeganklik is. Dit is die habitat van 700 plant- en 3000 dierspesies, waaronder twee seealge-ekostelsels.

Die *Station biologique de Roscoff (SBR)* is in 1872 deur Henri de Lacaze-Duthiers (1821–1901) as seebiologiese en oseanografiese navorsings- en onderwysinstelling in die lewe geroep.

Île de Batz (Batz-eiland, *Enez Vaz* in Bretons) is 'n klein eiland langs die kus van Roscoff wat 'n bevolking van ruim 500 huisves.

Seehawe
-------

Roscoff se seehawe word tradisioneel verbind met seerowers en smokkelaars wat in historiese tye van hier vertrek het. Later het Bretonse boere, wat vanaf 1828 'n heenkome as uieverkopers (sogenaamde *Onion Johnnies*) in Engeland en Wallis gevind het, hul vaart or die Engelse Kanaal hier begin. Henri Ollivier, 'n jong boer uit Roscoff, was die eerste uieverkoper wat saam met sy vriende die potensiaal van die Engelse mark raakgesien en daardie afsetgebied bo sy tradisionele markte in Parys verkies het. Hy was reg en het groot sukses behaal.

Meer onlangs, in 1968, het plaaslike drukgroepe onder leiding van Alexis Gourvennec (1936–2007) - 'n varkteler en ekonomiese leier wat 'n beduidende rol in die ekonomiese herlewing van Bretagne na die Tweede Wêreldoorlog gespeel het - die Franse regering se instemming en staatsfondse verkry om Roscoff tot 'n diepseehawe te ontwikkel en sodoende uitvoere van Bretonse landbouprodukte na die Verenigde Koninkryk te vergemaklik asook 'n veerbootroete tussen die Engelse hawe Plymouth en Roscoff te vestig.

Bestaande veerbootrederye het egter geskroom om hierdie betreklik lange roete te bedien, en so het Alexis Gourvennec as uiters bedrywige man dié projek saam met enkele medestryders eiehandig begin uitvoer en die redery *Brittany Ferries* gestig. Tans bedien dié redery saam met *Irish Ferries* veerbootroetes tussen Roscoff en bestemmings in Engeland, Ierland (Cork) en Spanje. Roscoff dien sodoende sowel as uitvoerhawe vir Bretonse landbouprodukte asook as Britse en Ierse motortoeriste se toegangshawe tot Bretagne en die res van Frankryk.
Curaçao is geen beskermde drank van 'n spesifieke geografiese oorsprong nie. So val 'n reeks lemoenlikeure, wat dwarsoor die wêreld gedistilleer word, in hierdie kategorie
**Blou Curaçao** [kyʀaˈsaːo], soms ook **Triple Sec** genoem, is 'n sambreelterm vir 'n reeks likeure met lemoensmaak wat 'n blou kleurstof (E131 of E133) bevat. Die naam is ontleen aan die Nederlandse eiland Curaçao, geleë in die Karibiese See langs die kus van Venezuela, waar die alkoholiese drank vir die eerste keer gestook is. Oorspronklik is die skille van laraha, 'n bitterlemoensoort wat inheems is aan die eiland, gebruik om aan Blou Curaçao sy kenmerkende lemoensmaak te gee. Die term *Triple Sec* verwys na likeure met 'n hoër alkoholgehalte.

Die distilleerdery *Senior & Co.* op Curaçao maak aanspraak daarop dat dit Blou Curaçao volgens die oorspronklike resep van 1896 in 'n historiese koperstookketel distilleer.

Blou Curaçao is - saam met wit rum, pynappelsap en *Cream of Coconut* - een van die bestanddele van *Blue Hawaii*, 'n gewilde tiki-styl-skemerkelkie.

Lees ook
--------

* Van der Hum
**Aansteeklike siektes** is 'n mediese spesialiteit wat handel oor die mediese diagnose, beheer en behandeling van infeksies. Die praktyk van 'n spesialis van aansteeklike siektes kan grootliks bestaan uit die hantering van hospitaalverworwe infeksies, of dit kan op buite-pasiënte gebaseer wees.

Omvang
------

Spesialiste vir aansteeklike siektes dien gewoonlik as konsultante vir ander dokters in gevalle van komplekse infeksies, en behandel hulle dikwels pasiënte met MIV/vigs en ander vorme van immuungebrek. Alhoewel baie algemene infeksies deur dokters behandel word sonder formele kundigheid in aansteeklike siektes, kan spesialiste geraadpleeg word in gevalle waar dit moeilik is om 'n infeksie te diagnoseer of te bestuur. Hulle kan ook gevra word om die oorsaak van 'n koors van onbekende oorsprong te help bepaal.

Spesialiste in aansteeklike siektes kan in hospitale (binnepasiënte) en klinieke (buitepasiënt) praktiseer. In hospitale help spesialiste in aansteeklike siektes om die vroegtydige diagnose en behandeling van akute infeksies te verseker deur die toepaslike diagnostiese toetse aan te beveel om die bron van die infeksie te identifiseer en deur toepaslike behandeling aan te beveel, soos om antibiotika voor te skryf om bakteriële infeksies te behandel. Vir sekere soorte infeksies kan die betrokkenheid van spesialiste by aansteeklike siektes die uitkomste van die pasiënt verbeter. In klinieke kan spesialiste in aansteeklike siektes langtermynversorging bied aan pasiënte met chroniese infeksies soos MIV/VIGS.

Behandelings
------------

Spesialiste in aansteeklike siektes gebruik 'n verskeidenheid antimikrobiese middels om infeksies te behandel. Die tipe antimikrobiese middel hang af van die organisme wat die infeksie veroorsaak. Antibiotika word gebruik om bakteriële infeksies te behandel; antivirale middels behandel virale infeksies; en swamdoders behandel swam infeksies.
Io se oorgang met Jupiter, soos gesien deur die Cassini-ruimtetuig.
Dione se oorgang met Titaan, soos gesien deur Cassini. Op die voorgrond is ’n okkultasie van die klein maan Prometheus deur Saturnus se ringe.
’n **Oorgang** in sterrekunde is wanneer ’n kleiner liggaam voor ’n groter liggaam verbybeweeg en ’n deel daarvan bedek, soos gesien vanuit ’n sekere gesigspunt. Die teenoorgestelde term is **okkultasie**, wanneer die voorste liggaam groter lyk en die agterste liggaam heeltemal bedek.

Voorbeelde
----------

’n Voorbeeld van ’n oorgang is wanneer ’n planeet voor die Son verbybeweeg, soos van die Aarde af gesien. Dit kan gebeur met ’n binnekonjunksie, wanneer Mercurius of Venus tussen die Aarde en die Son inbeweeg en die drie liggame in ’n reguit lyn lê. Van buiteplanete soos Mars af het die Aarde ook ’n oorgang met die Son.

Die term kan ook gebruik word vir wanneer ’n maan verby een van die ander planete verbybeweeg soos van die Aarde af gesien, byvoorbeeld Io, Europa, Ganimedes en Kallisto voor Jupiter. 

’n Oorgang vereis dat drie liggame in ’n reguit lyn lê. In onlangse jare word talle eksoplanete opgespoor danksy hul oorgang met hul sterre. HD 209458 b is die eerste planeet wat so ontdek is.

’n Voorbeeld van ’n okkultasie is ’n sonsverduistering, wanneer die Maan voor die Son inbeweeg en die Son heeltemal of gedeeltelik bedek omdat die twee liggame van die Aarde af ewe groot lyk.

Curiosity
---------

Op 3 Junie 2014 het die Curiosity-verkenningstuig op Mars ’n oorgang van Mercurius met die Son waargeneem – dit was die eerste keer dat ’n planeetoorgang vanaf ’n hemelliggaam benewens die Aarde waargeneem is.
**FC Basel** is 'n Switserse sokkerspan in Basel wat in die Super League speel. Die span se tuisveld is die St. Jacob-Park, wat 'n kapasiteit van 37 500 sitplekke het. Nasionaal is *FCB* baie suksesvol, met 20 nasionale kampioenskappe en 11 Switserse Bekers. Internasionaal het die span nog nie 'n kompetisie gewen nie. In 2001 het hulle die eindstryd van die Intertoto-beker verloor teen Aston Villa en in 2012 het hulle die kwarteindronde in die Champions League teen FC Bayern München verloor.

Erelys
------

* **Kampioen van Switserland (14)**

1952/53, 1966/67, 1968/69, 1969/70, 1971/72, 1972/73, 1976/77, 1979/80, 2001/02, 2003/04, 2004/05, 2007/08, 2009/10, 2010/11
(naaswenner (6): 1948/49, 1949/50, 1970,71, 2002/03, 2005/06, 2006/07)
* **Switserse Beker (10)**

1933, 1947, 1963, 1967, 1975, 2002, 2003, 2007, 2008, 2010
(naaswenner (6): 1942, 1944, 1970, 1972, 1973, 1982)
* **Intertoto-beker**

(naaswenner (1): 2001)

Bekende sokkerspelers
---------------------

* Vlag van Switserland Massimo Ceccaroni
* Vlag van Switserland Alexander Frei
* Vlag van Duitsland Ottmar Hitzfeld
* Vlag van Suid-Afrika George Koumantarakis
* Vlag van Switserland Hakan Yakin
* Vlag van Switserland Marco Streller

|  |  |
| --- | --- |
| Normdata Edit this at Wikidata | 
* GND: 5071761-3
* LCCN: n2007043672
* NKC: ko20181015528
* VIAF: 129733907
* WorldCat Identities: lccn-n2007043672

 |
**Trinley Thaye Dorje** (Tibettaans: ཕྲིན་ལས་མཐའ་ཡས་རྡོ་རྗེ་; geb. 6 Mei 1983, Tibet) is ’n aanspraakmaker op die titel 17de Karmapa. Die Karmapa is hoof van die Karma Kagyu-skool, een van die vier hoofskole van Tibettaanse Boeddhisme. Die ander aanspraakmaker op die titel is Ogyen Trinley Dorje.

Biografie
---------

Trinley Thaye Dorje is die seun van die 3de Mipham Rinpoche (Tshe-dbang Bdud-'dul-lyn) van die Junyung-klooster, een van verskeie mense wat geglo word die reïnkarnasie van Ju Mipham, ’n belangrike lama van die Nyingmapa-skool en ’n afstammeling van koning Gesar van Ling, is. Daar word berig dat die seun op die ouderdom van ses maande reeds begin vertel het dat hy die Karmapa was. Die identiteit van die 17de Karmapa word egter betwis.

In 1988 het Shamar Rinpoche Lhasa in die geheim besoek om ondersoek in te stel of Thaye Dorje werklik die reïnkarnasie van die Karmapa is omdat hy gesê het die seun het in ’n droom aan hom verskyn. In Maart 1994 het Thaye Dorje en sy familie uit Tibet na Nepal ontsnap en toe na Indië, waar Shamar Rinpoche hom amptelik as die 17de Karmapa erken het. In 1994 is Thaye Dorje in Nieu-Delhi, Indië, deur die 14de Kunzig Shamarpa gekroon as die 17de Gyalwa Karmapa.

### Opvoeding

Thaye Dorje het hierna ’n intensiewe tydperk van tradisionele opleiding in Boeddhistiese filosofie en praktyk ontvang. Hy het ook ’n moderne Westerse opvoeding van Britse en Australiese onderwysers en ’n intensiewe bekendstelling aan Westerse filosofie in Amerika gekry.

Thaye Dorje woon tans in Kalimpong, Indië, waar hy sy opvoeding voortsit. Op 17 Mei 2006 is hy amptelik deur die Karmapa-liefdadigheidstrust as die regmatige en administratiewe opvolger van die 16de Karmapa erken. Die wettige opvolger is egter nog nie onbetwis bepaal nie.

Sien ook
--------

* Karmapa
* Karmapa-omstredenheid
Met die **oplegging van gevangenisstraf in die Suid-Afrikaanse howe**, het die hof 'n vrye, ongebonde diskresie wat uitgeoefen word. Daar word glad nie op veralgemenings berus nie en daar is geen vaste reëls, plan of skaal soos in die geval van strafeenvormigheid nie.

Soos dit altyd by strafindividualisasie die geval is, gebruik die hof die aard en erns van die misdaad, belange van die misdadiger, asook die belange van die gemeenskap as basiese riglyne. Alle statutêre voorskrifte en beperkings in verband met straftoemeting moet nagekom word.
Gevangenisstraf behoort nie so swaar te wees dat geen redelike hof dit sou opgelê het nie, maar dit moet ook nie ligtelik opgelê word nie. Dit mag ook slegs opgelê word na die ernstige en gebalanseerde oorweging van die misdaad, misdadiger en gemeenskapsbelang (die "triade" - volgens die Trits in Zinn). Die drieledige doel van gevangenisstraf is vergelding, afskrikking en rehabilitasie.

Daar is verskeie praktiese riglyne wat in ag geneem word. In die geval van 'n eerste oortreder, is die uitgangspunt om nie gevangenisstraf op te lê nie. Daar word dus na alternatiewe vonniskeuses gekyk. Ook in die geval van jeugoortreders is dit wenslik om nie gevangenisstraf op te lê nie. Dieselfde geld vir iemand met 'n hoë ouderdom en swak gesondheid sal in ag geneem word met die vonnisoplegging.

Verder word daar ook op faktore gelet soos of die beskuldigde 'n broodwinner met afhanklikes is, daar word gekyk na die beskuldigde se werksomstandighede, asook die beskuldigde se status of aansien in die gemeenskap. Daar is wel gevalle aangemeld waar eerste oortreders en jeugoortreders sulke ernstige misdade gepleeg het, dat hulle wel gevangenisstraf opgelê is.

Bronne
------

* Du Toit, E. 1981 "Straf in Suid-Afrika"
* Du Toit, E. 1987 "Commentary on the Criminal Procedure Act"
**Triglaf** (letterlik "driekoppig") is ’n god of samestelling van gode in die Slawiese mitologie, soortgelyk aan die Drie-enige God in die Christendom of Trimoerti in Hindoeïsme. Hy word dikwels beskou as dieselfde god as Trojan.

Drie gode
---------

Triglaf is ’n eenheid van drie gode. Die gode wissel van plek tot plek en tyd tot tyd. Volgens ’n vroeë weergawe is dit Swarog, Peroen en Dazjbog. Later is Dazjbog vervang met Swetowid of Weles. Hy kon ook ’n samestelling van mindere gode gewees het.

In een legende het Triglaf ’n sluier op, so heilig dat hy nie die bose dade van die mens kan sien nie. Hy verskyn selde tussen sterflinge. 

Triglaf word voorgestel as ’n driekoppige man, soms met ’n goue blinddoek oor sy oë, of ’n man met drie bokkoppe. Verskeie tempels wat aan Triglaf gewy is, het bestaan naby Szczecin, Pole. Volgens die biografieë van die Duitse vegter-biskop sint Otto, wat in die vroeë 12de eeu verskeie militêre-pastorale ekspedisies gelei het na die streke van die Slawiese stamme wat naby die Oossee gewoon het, was Triglaf die belangrikste Slawiese god en was die tempels in Szczecin asemrowend. Toe die Slawiërs gekersten is, is die tempels vernietig.

Drie koppe
----------

Triglaf se koppe stel die hemel, aarde en onderwêreld voor. Sommige priesters beweer Triglaf het drie koppe gehad omdat hy oor al drie ryke (hemel, aarde en hel) regeer het en dat hy geblinddoek is sodat hy nie die mens se sondes kon sien nie.

Sommige beweer dat Triglav, die hoogste berg in Slowenië, na dié god genoem is.

Swantewit en Triglaf
--------------------

Triglaf en ’n ander god, Swantewit, word albei verbind met waarsêery en word deur die perd gesimboliseer. ’n Moontlik veelseggende verskil is dat Swantewit ’n wit perd gehad het en Triglaf ’n swarte, en dat Swantewit voorgestel is met vier koppe. Swantewit is ook verbind met oorwinning in oorlog, die oes en handel.
**Nestlé Nespresso S.A.** is 'n dogteronderneming van Nestle S.A. die wêreld se grootste voedselvervaardiger, wat in Lausanne, Switserland gesetel is. Dit bemark onder sy handelsmerk **Nespresso** klein porsies gemaalde espresso en koffie in aluminiumfoelie-kapsules, sowel as die koffiemasjiene en toebehore wat vir die outomatiese bereiding van koffie en espresso met Nespresso-kapsules benodig word. 

Nespresso-koffiemasjiene word onder lisensie van Nespresso onder meer deur *De'Longhi* (Treviso, Italië) en *Krups* (Solingen, Duitsland) vervaardig. Die Australiese vervaardiger *Breville* (Alexandria, Sydney) het 'n premiumreeks espresso- en koffiemasjiene met melkskuimer vir Nespresso ontwikkel.

Koffie, wat onder die Nespresso-handelsmerk in kapsules verkoop word, word uitsluitlik in drie roosterye vervaardig in Switserland – geleë in Avenches, Orbe (albei in die kanton Vaud/Waadt) en Romont (kanton Fribourg/Freiburg). Nespresso het meer as 2 000 werknemers in Switserland in diens.

Nadat Nestlé Nespresso S.A. se oorspronklike patent op sy koffie- en espressokapsules in 2011 verval het, het ook ander aanbieders van kapsules vir gebruik in Nespresso-koffiemasjiene tot die mark toegetree, ook Suid-Afrikaanse ondernemings.
Die **f-blok** is 'n deel van die periodieke tabel van die elemente wat uit 2\*14=28 elemente bestaan. Wetenskaplikes stem nogtans nie altyd saam oor waar dit begin of eindig nie.

In hierdie blok raak die 4f en die 5f subskil van die elektronkonfigurasie gevul, nadat twee s-elektrone en een d-elektron reeds gevul is. 'n Geïsoleerde lantaanatoom in die grondtoestand het 'n elektronkonfigurasie [Xe]6s25d1(4f0). Dit vorm La3+-ione wat die edelgaskonfigurasie [Xe] besit. Die element word daarom dikwels as 'n oorgangsmetaal van die skandiumgroep gesien. Die f-blok begin dan met serium, wat Ce3+-ione vorm met 'n [Xe]4f1 konfigurasie.

Ander wetenskaplikes sien juis lutesium met [Xe]6s24f145d1 as die oorgangsmetaalelement wat op die plek onder yttrium behoort te staan. Hulle laat die blok met lantaan begin.

Die 4f-elemente (van lantaan tot met lutesium) word ook lantaniede genoem en die 5f-elemente (van aktinium tot met lawrensium) die aktiniede. Omrede die f-orbitale twee periodes later as die s-orbitale opgevul raak is hulle dikwels kleiner as die buitenste s-skil wat reeds gevul is (6s en 7s). Die gevolg is dat die f-elektrone gewoonlik min invloed op die chemiese eienskappe het. Dit is veral vir die 4f-elemente die geval. Hulle word daarom dikwels as lede van die skandiumgroep beskou en om die tabel nie te breed te maak nie, onderaan die tabel weergegee. Die 4f-elektrone tree selde as valenselektrone op en die atoom vorm gewoonlik net 3+ katione. 'n Uitsondering is byvoorbeeld serium wat wel 4+ ione kan vorm. By die aktiniede geld dit baie minder. Die energie van die 5f en 6d-orbitale wedywer meer en die elemente vertoon hoër oksidasietoestande soos uraan wat U(VI)-verbindings soos UF6 vorm.

Alle aktiniede asook die lantanied prometium is radioaktiewe elemente.

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| getal f-elektrone | f0 | f1 | f2 | f3 | f4 | f5 | f6 | f7 | f8 | f9 | f10 | f11 | f12 | f13 | f14 |
| \* **Lantaniede** | 57La | 58Ce | 59Pr | 60Nd | 61Pm | 62Sm | 63Eu | 64Gd | 65Tb | 66Dy | 67Ho | 68Er | 69Tm | 70Yb | 71Lu |
| \* \* **Aktiniede** | 89Ac | 90Th | 91Pa | 92U | 93Np | 94Pu | 95Am | 96Cm | 97Bk | 98Cf | 99Es | 100Fm | 101Md | 102No | 103Lr |
'n **Borrelpomp** is 'n tipe vloeistofpomp. 'n Borrelpomp bestaan eenvoudig net uit 'n vertikale pyp wat aan beide kante oop is met die onderkant van die pyp onder die vloeistof wat gepomp moet word se vlak gedompel. Saamgeperste gas word aan die onderkant van die pyp ingespuit. Die gas meng met die vloeistof en verlaag die digtheid van die mengsel sodanig dat die gewig van die gas-vloeistofmengsel laer is as die opwaartse krag veroorsaak deur die gasdruk onder aan die pyp/buis. Dus met die korrekte verstelling van gas- en vloeistofvloeiverhouding kan die nodige stuwingshoogte (hoogte van vloeistofoppervlak na uitlaatpunt) bereik word.

Die vloeitempo kan bereken word deur parameters soos dompeldiepte (afstand van vloeistofoppervlak tot die gasinspuitpunt), gasvloei, pypdeursnee en ander fisiese eienskappe van die vloeiers in korrelasies te gebruik (Sien Bronnelys).

Die pompe word tipies ingespan om olie te ontgin. 'n Alledaagse voorbeeld van 'n pomp wat op die beginsel werk is die borrelpompie in 'n koffieperkoleerder wat die borrels wat ontstaan wanneer die water kook, inspan om die warm water tot bo in die filter in te pomp.

Bronnelys
---------

Perry's Chemical Engineers' Handbook - Sixth Edition, Robert H. Perry, Don Green, McGraw Hill 1984.

Sien ook
--------

* Sentrifugale Pomp
* Resiprokerende pompe
* Dompelpomp
* Peristaltiese pomp

|  |  |
| --- | --- |
| Normdata Edit this at Wikidata | 
* LCCN: sh85053312

 |
Dr. Wernher Von Braun by die vyf reuse S-IC vuurpylmotore
Die **F-1- vuurpylenjin**, wat deur Rocketdyne ontwikkel is, was een van die kragtigste enjins wat ooit gebou is en was die momentum-enjin wat gebruik is om die swaar Apollo-maanmodule met die Saturn V in 'n wentelbaan te plaas. Dit het die landing van mense op die maan gedurende die Apollo-program ingelui.

Altesaam vyf F-1-enjins is in die eerste fase (opstyg of lansering) gebruik om voldoende momentum vir die volgende vuurpylfases te gee. Dit is dus 'n motor wat die termodinamiese wrywing kon weerstaan en die hoë termiese reikwydte wat ontstaan ​​as gevolg van die behoefte om voldoende konstante aanvanklike versnellingspuls te produseer om 'n aansienlike hoeveelheid laslading suksesvol in die volgende fases van die vuurpyloperasie te laat voortstu tot buite die invloed van die aarde se gravitasieveld.

Funksionering
-------------

Die F-1 het vloeibare suurstof en keroseen as dryfmiddel gebruik in 'n lineêre toevoer van ongeveer 2 + 1 Tm/s, wat gelei het tot 'n stukrag van ongeveer 7 MN (meganewton). In hul ongeveer twee en 'n half minute van werking tot die leegloop van die brandstoftenks, het die vyf enjins gesorg dat Saturn V 'n hoogte van meer as 50 km bereik en 'n finale snelheid, voor die faseverandering, naby aan 9 000 km/h bereik het. Die g-kragte hiervan tydens opstyg, is vergelykbaar met 'n gewigopteller met 130 kg bo sy liggaam.

Latere ontwikkelinge van die F-1
--------------------------------

Daar was 'n aansienlik kragtiger F-1A (9,1 MN) wat gebruik sou word in die missies na die Apollo-era. Hulle het in die praktyk egter nie vrugte afgewerp nie weens die sluiting van die Saturn V-produksielyn.

Bronne
------

* Persvrystelling van Apollo 15
Twee gram crack.
Die kookproses waardeur crack gevorm word.
**Crack** of **crack-kokaïen** is ’n rookbare en waarskynlik die mees verslawende vorm van kokaïen wat in 1961 internasionaal verbied is. Die dwelm word gekook saam met ammoniak of ’n ander basis, waarna die oortollige vog verwyder word. Nadat dit uitgedroog is, kan dit gerook word deur dit op ’n strokie aluminiumfoelie te plaas en dit van onder af te verhit. ’n Glaspyp kan ook gebruik word.

Dikwels word crack met te veel natriumwaterstofkarbonaat (koeksoda) of ander basispoeier uitgekook sodat ’n deel van die poeier nie oplos nie en die uiteindelike hoeveelheid crack meer word. Hierdie "vervuiling" veroorsaak die kenmerkende geknetter waarvandaan die naam crack kom. In verhouding met ander dwelms is crack duur, maar die prys is redelik stabiel.

Verslawing en uitwerking
------------------------

Crack is nie liggaamlik verslawend nie, maar wel sielkundig. Die mate van geestelike verslawing kan so groot wees dat liggaamlike klagtes ook by onthouding kan ontstaan. Daarom word soms verkeerdelik aangeneem crack is liggaamlik verslawend. Dieselfde geld vir gewone kokaïen, hoewel crack dikwels as meer verslawend beskou word.

Die aanvanklike uitwerking van crack is om die brein ’n groot hoeveelheid dopamien te laat afskei; dit is ’n chemiese stof wat gevoelens van euforie tot gevolg kan hê. Dit lei gewoonlik tot die volgende: die uithoudingsvermoë neem toe, honger en vermoeidheid verdwyn en die pyngrens word hoër. Die gebruiker word opgewek en vrolik, lyk of hy meer energie het en voel of hy die hele wêreld kan aanvat. Ná 5 tot 90 minute volg ’n depressiwiteit wat langer duur en die teenoorgestelde eienskappe kan hê. Met oormatige gebruik kan paranoia of wanbeelde ervaar word.
**Bamboes** (*Bambusoideae*) is die naam van die grootste lid van die grasfamilie (Gramineae, of Poaceae). Daar is ongeveer 60 verskillende genera en meer as 200 spesies wat in alle tropiese en subtropiese gebiede van die wêreld groei. Afgesien daarvan dat bamboes vir 'n hele aantal verskillende doeleindes gebruik kan word, is dit ook 'n voedselbron vir mense en die panda-beer.

Voorkoms en groei
-----------------

Bamboessoorte wissel van die klein Japanse pigmeebamboes, wat slegs 'n paar sentimeter hoog is, tot die bamboese wat in China en Indië en teen die noordelike hange van die Andesgebergte in Suid-Amerika aangetref word en maklik 40 m of hoër word. Bamboes groei in gebiede wat van 0 tot 5 000 m bo seespieël is. 

Bamboese is slank plante: 'n Bamboesstam van byvoorbeeld 20 m hoog, is gewoonlik slegs 12 cm dik. Soos alle grasse, is ook die bamboes se stam hol, gelid en hard aan die buitekant. Groot veeragtige blare groei aan die bopunt van die stam uit. 

Bamboes groei baie vinnig en kan maklik 'n lengte van 10 m in net twee maande bereik. Dié verbasende groeivermoë het daartoe aanleiding gegee dat bamboes dikwels gedurende die Tweede Wêreldoorlog en die Viëtnamese oorlog as folterinstrument gebruik is. Die slagoffers is vasgemaak op jong bamboesstokkies, wat binne enkele ure in hul liggame ingegroei het.

Gebruike
--------

In lande soos Thailand, China, Japan, Indië en Indonesië word bamboes op baie maniere benut. 'n Hele huis word somtyds uit die verskillende bamboesdele opgerig. Die stingels vorm 'n raamwerk en geweefde splinters dien as afskortings vir die verskillende vertrekke. Gesplete bamboese word vir die vloer gebruik en die dak word met bamboesblare gedek. Die binneste hol gedeelte van die stam tussen twee knope word gebruik vir koppies, bakke en houers. Van die kleiner bamboese word inkpotte en vingerhoede gemaak. Die jong lote is 'n gewilde kossoort van die panda-beer, en mense voeg dit as 'n groente by kos. Ook die sade van die bamboes kan geëet word en word dikwels as plaasvervanger vir rys gebruik. 

Maar dit is nog lank nie die einde van die talle gebruike van bamboes nie. 'n Sekere medisyne word van bamboessap verkry, en sommige Chinese slaap op 'n bamboeskussing. Meshewwe word van die buitenste deel van die stam gemaak en papier van die binneste. Baie snuisterye vir die uitvoer- en toeristehandel word vervaardig, byvoorbeeld pype en speelgoed. 

Bykans alle Westerse lande voer vandag bamboes in om te gebruik in die vervaardiging van sambreelhandvatsels, stoele, gordyne, hokke, mandjies, wiegies, materiaal ens.

Bronnelys
---------

Wêreldspektrum, Volume 2, bl.163-164, ISBN 0908409419

|  |  |
| --- | --- |
| Taksondatabasisse | 
* Wd: Q670887
* GRIN: 1465
* iNaturalist: 201656
* IPNI: 321656-2
* NCBI: 147366
* Tropicos: 50063066
* VASCAN: 29976

 |
|  |  |
| --- | --- |
|  | *Vrywaring: Die mediese inligting verskaf op Wikipedia dien slegs as 'n riglyn en dra geen waarborg van feitelike korrektheid nie. Enige vrae of klagtes oor u persoonlike gesondheid behoort na 'n dokter verwys te word.* |

| Trimetoprim (links) en sulfametoksasool (regs) |
| --- |
|   |
| Chemie |
| Chemiese formule | C24H29N7O6S |
| Molêre massa | 543,595 ± 0,029 g/mol |
| CAS-nommer | 8064-90-2 |
|

**Trimetoprim/sulfametoksasool** of **ko-trimoksasool** is 'n antibiotikum wat gebruik word in die behandeling van 'n verskeidenheid van bakteriële, swam en protosoale infeksies. Dit bestaan uit 1 deel trimetoprim tot 5 dele sulfametoksasool. Die geneesmiddel word wêreldwyd bemark as generiese voorbereidings en onder verskeie handelsname, insluitend Septran (GlaxoSmithKline plc) en Bactrim (Hoffmann-La Roche). Ko-trimoksasool word algemeen beskou as kiemdodend, hoewel sy komponente individueel bakteriostaties is. [2] Die meganisme van werking is teenfolaat in die natuur, en dit inhibeer beide nuwe folaatsintese sowel as metabolisme. [3]

Dit is op die Wêreldgesondheidsorganisasie (WGO/WHO) se lys van noodsaaklike medisyne, 'n lys van die belangrikste medikasie wat nodig is in 'n basiese gesondheidstelsel.
Die **borsbeen** of **sternum** is ’n lang platbeen in die middelste deel van die bors. Dit dien as vashegplek vir die ribbes deur middel van kraakbeen en vorm die voorkant van die ribbekas; dit help dus die hart, longe en groot bloedvate beskerm. Dit is rofweg in die vorm van ’n das en is een van die grootste en langste platbene in die menslike liggaam. Die drie dele daarvan is die manubrium, hoofdeel en ensiforme kraakbeen. Die woord "sternum" kom van die Griekse στέρνον *sternon*, wat "bors" beteken.

Struktuur
---------

Animasie van die posisie van die borsbeen (in rooi).
Die borsbeen is ’n lang platbeen wat die middelste deel van die voorkant van die bors vorm. Die bokant steun die sleutelbene en die kante is verbind met die kraakbeen van die eerste pare ribbes. Die binneste oppervlak van die borsbeen is ook die vashegplek van die sternoperikardiale ligamente.

Die borsbeen bestaan uit drie dele, van bo af die: 

* manubrium
* hoofdeel, of corpus sterni
* ensiforme kraakbeen

In sy natuurlike posisie loop die borsbeen effens skuins na voor en onder. Dit is breed aan die bokant en is soos ’n "T" gevorm; dit word smaller by die punt waar die manubrium aan die hoofdeel vas is, loop dan weer effens breër tot onder die middel van die hoofdeel en dan weer nouer na onder. 

In volwassenes is die borsbeen gemiddeld sowat 17 cm lank (langer by mans as by vroue).
Weegskaal (Libra)
Die astrologiese simbool van die Weegskaal
Die **Weegskaal** (Lat: *Libra*) is die Westerse astrologiese teken van mense wat tussen ongeveer 23 September en 23 Oktober gebore is. Dit is die sewende teken van die Diereriem en die enigste wat deur ’n lewelose voorwerp gesimboliseer word en nie deur ’n mens of dier nie.

Die Weegskaal is een van die drie lugtekens en vier hooftekens. Dis ’n manlike, positiewe, ekstroverte teken en is vergelykbaar met die Hond van die Sjinese Diereriem. Die tradisionele heerser van die Weegskaal is Venus.

Weegskale kom volgens die astrologie goed oor die weg met lede van die ander lugtekens, Waterdraer en Tweeling.

Agtergrond
----------

Jou son- of sterreteken het betrekking op die stand van die Son tydens jou geboorte. Astroloë verdeel die Diereriem, die denkbeeldige gordel aan die hemelruim waarlangs die planete beweeg, in twaalf dele: die son- of sterretekens. Die "sterrebeelde" is eintlik die astronomiese konstellasies aan die hemelruim en kom weens die presessie van die nageweningspunte nie meer ooreen met die twaalf tekens wat in die astrologie gebruik word nie.
1961 Ferrari 250TR Spider - enjin toegerus met ses Weber tweekeelvalstroomvergassers.
'n Weber 45DCOE9 systroomvergasser.
**Weber** is 'n Italiaanse maatskappy wat enjinvergassers vervaardig; dit word besit deur Magneti Marelli Powertrain S.p.A. wat op sy beurt deel is van die Fiat-Groep. 

Vergasserproduksie in Italië is beëindig in 1992, hoewel Weber se vergasserproduksie verskuif is na Madrid, Spanje, waar dit steeds tot vandag toe voortduur.

Modelkodes
----------

Webervergassers word gemerk met 'n modelkode op die monteerflens, die liggaam, of op die deksel van die vlotterkamer. Dit begin met 'n nommer wat oorspronklik die deursnee (in millimeter) van die vleuelklep aangedui het, maar het later hierdie betekenis verloor. Waar hierdie syfer bestaan het uit 'n enkele paar syfers, was beide smoorkleppe van dieselfde deursnee en het saam gewerk; as dit twee pare syfers was, geskei deur 'n skuinsstreep (bv. 28/36), was daar 'n primêre en sekondêre klep wat oopgemaak het een na die ander, gewoonlik van verskillende deursneë. Hierdie syfer word gevolg deur 'n groep letters, wat dui op verskeie funksies: die DCOE is 'n systroomeenheid, al die ander is afwaartse valstroomeenhede; die DCD het 'n suiertipe voorklep instede van 'n smoorklep. Na die letters kan daar 'n verdere syfer wees, wat gevolg kan word deur 'n letter, bv. 4B, 13A; dit dui die reeks aan. Die volle aanwysing kan dus wees 40 DCOE 29, 45 DCOE 9, ens.
Sonkonjunksie tussen die Aarde en Mars
**Sonkonjunksie** kom voor wanneer 'n planeet of ander sonnestelsel aan die teenoorgestelde kant van die son is soos gesien vanaf die Aarde. Beskou vanaf die Aarde, sal die son dus tussen die Aarde en die voorwerp deurbeweeg. Kommunikasie met enige ruimtetuig tydens 'n sonkonjunksie word ernstig beïnvloed as gevolg van die son se versteurende uitwerking op radiosendings vanaf die ruimtetuig.

Die term is ook van toepassing op die binne planete, Mercurius en Venus, wanneer hulle naby die son se skyf is. Wanneer die planete direk voor die son verby beweeg, word dit 'n son oorgang genoem.

Ruimtetuig verwante probleme
----------------------------

Daar is ook 'n risiko dat die antenne, wat toegerus is met die outomatiese volg-toerusting, die son se beweging sal volg in stede van die beweging van die satelliet sodra hulle nie in lyn met mekaar is nie. Dit is omrede die son soos 'n groot elektromagnetiese generator werk wat se sein baie sterker is as die satelliet se volg-sein. Die mees onlangse voorbeeld is toe NASA se JPL span die *Curiosity*-voertuig in outomatiese-modus geplaas het vir 25 dae gedurende die sonkonjunksie. In hierdie modus skort die voertuig alle beweging en wetenskaplike werk op maar gaan met kommunikasie en onafhanklike werk soos die opname van atmosferiese en uitstralingsdata.

Sien ook
--------

* Konjunksie (sterrekunde)
**Tydsones van Europa**:  

|  |  |
| --- | --- |
| blou | Wes-Europese Tyd (UTC+0) 
Wes-Europese Somertyd (UTC+1) |
| ligblou | Wes-Europese Tyd (UTC+0) |
| rooi | Middel-Europese Tyd (UTC+1) 
Middel-Europese Somertyd (UTC+2) |
| geel | Oos-Europese Tyd / Kaliningrad-tyd (UTC+2) |
| beige | Oos-Europese Tyd (UTC+2) 
Oos-Europese Somertyd (UTC+3) |
| groen | Moskoutyd (UTC+3) |

Ligter kleure toon lande met somertyd.

**Wes-Europese Somertyd** is 'n tydsone wat een uur voor Gekoördineerde Universele Tyd val, met ander woorde UTC+1. 'n Deel van Wes-Europa val in hierdie tydsone. Hierdie tydsone beslaan die gebied van 7,5° westerlengte tot 7,5° oosterlengte.

Lande
-----

Die lande en territoria wat in hul geheel Wes-Europese Somertyd gebruik is:

* Faroëreilande
* Ierland
* Kanaaleilande
* Man
* Verenigde Koninkryk
* Ysland

Lande waarin Wes-Europese tyd op 'n deel van hulle grondgebied gebruik word:

* Groenland (omgewing van Danmarkshavn)
* Portugal (vasteland en die Madeira-argipel)
* Spanje (Kanariese Eilande)

Behalwe vir Ysland, gebruik al hierdie lande in die somermaande Wes-Europese Somertyd. Europese lande wat geografies binne die Wes-Europese tydsone lê, maar Middel-Europese Tyd gebruik, is:

* Andorra
* België
* Frankryk
* Luxemburg
* Monaco
* Nederland
* Spanje
Ý
**Ý** (y met akuut-aksentteken) of **ý** is 'n letter van die Latynse alfabet wat in Afrikaans, Oudnoors, Yslands, Kasaks, Faroëes, Tsjeggies, Slowaaks en Turkmeens gebruik word.

Voorkoms
--------

### In Afrikaans

In Afrikaans verteenwoordig ý soos alle akuut-aksenttekens 'n klem. Dit word nie as 'n aparte letter beskou nie.

### In Yslands

In Yslands is ý die 29ste letter van die alfabet, tussen Y en Þ. Dit verteenwoordig die klank [iː] ( soos "b**ie**r").

### In Turkmeens

In Turkmeens is ý die 29ste letter van die alfabet, tussen y en z en verteenwoordig die klank [j]( soos "**j**a" ).

### In Faroëes

In Faroëes is ý die 27ste letter van die alfabet, tussen y en æ en verteenwoordig die klank [ʊi] of [ʊiː] (soos Engels "b**oi**l").

### In Tsjeggies

In Tsjeggies is ý die 40ste letter van die alfabet, tussen y en z en verteenwoordig die klank [iː] (soos "b**ie**r").

### In Slowaaks

Ý is die 44ste letter van die Slowaakse alfabet, tussen y en z en verteenwoordig die klank [iː] (soos "b**ie**r").

### In Kasaks

Ý is die 29ste letter van die Kasaks Latynse alfabet, tussen y en z. Dit verteenwoordig die klank [w] (soos "k**w**art").

Ander gebruike
--------------

In Viëtnamees beteken ý "Italië", wat kort vir *Ý Đại Lợi* is.

  

Ý word nie in Moderne Spaans gebruik nie, maar ý bestaan wel in die eienaam Aýna, 'n dorp in Spanje.

Sien ook
--------

* Ÿ
* Ŷ
Termografiese beeld van die wateroppervlaktemperatuur in die Westelike Noord-Atlantiese Oseaan. Die Noord-Amerikaanse vasteland word swart aangedui, met koue seewater (donkerblou) en die warm Golfstroom (rooi). Bron: NASA.
Die **Golfstroom** is 'n snelvloeiende seestroom in die Atlantiese Oseaan. Dit maak deel uit van die seestrominge dwarsoor die wêreld. Op pad na Europa word die Golfstroom uiteindelik die Noord-Atlantiese seestroom, wat op sy beurt weer deel van die Westelike randstrome uitmaak wat die klimaat van Noord-Europa beïnvloed.

Die Golfstroom lewer sowat 30 miljoen kubieke meter water per sekonde (30 Sv) by die Floridastroom, vloei teen 'n stroomsnelheid van 1,8 meter per sekonde, tot hoogstens 150 miljoen kubieke meter water (150 Sv) op die lengtegraad 55° Wes. Dit is altesaam meer as 'n honderd maal soveel water as wat al die riviere dwarsoor die wêreld in die see stort. Die vloeisterkte se vermoë is 1,5 petawatt; wat selfs die opwekking van 'n miljoen van die grootste kernkragstasies sal oortref.

Die benaming Golfstroom is deur Benjamin Franklin bedink ('Gulf Stream') en het betrekking op die Golf van Mexiko. Dit is vroeër ook die Floridaseestroom genoem; op die ou kaarte uit die 16de en 17de eeu is die Straat van Florida die *Canal de Bahama* genoem.